Valgevene vapp

**Valgevene vapp** on Valgevene Vabariigi ametlik riigivapp. Praegune versioon vapist on kasutuses 2020. aastast. 

## Valgevene Vabariigi vapid
Pärast taasiseseisvumist 1991. aastal kuni 1995. aastani oli Valgevene Vabariigi riigivapp Pahonia (mõnikord kirjutatud ka kui *Pogonja*; valgevene keeles *Пагоня,* tähendab "tagaajamist" või "jahti"). Pahonia tehti ametlikult riigivapiks 19. septembril 1991. Sellel on punane taust, millel on valge ratsanik (mõne allika kohaselt püha Jüri, Valgevene pühak) valge hobuse ja mõõgaga. Mõõk on üles tõstetud ning ratsanik on valmis vaenlast taga ajama. Vapp on üle võetud Leedu suurvürstiriigist, kus Pahonia oli kasutusel 13.–18. sajandini. Pahonia vapp oli kasutusel ka aastatel 1918–1919, mil Valgevene Rahvavabariik oli iseseisev ning on üks esimesi Valgevene iseseisva riikluse sümboleid. Nõukogude Valgevenes seda sümbolit ei kasutatud, kuni Valgevene Rahvarinne 1980. aastate lõpus Pahonia uuesti kasutusele võttis. Sarnase ajaloo tõttu sarnaneb Pahonia väga Leedu vapi Výtisega.

1995. aasta 14. mail algatas Valgevene president Aleksandr Lukašenka rahvahääletuse, milles küsis, kas Valgevene elanikud soovivad vahetada välja riigisümboolika. Ametlikult hääletas üle 75% hääletanutest sümboolika, sh vapi vahetamise poolt. Seega otsustas Valgevene riigivõim loobuda Pahonia kasutusest ning võtta kasutusse kohandatud versioon Valgevene Nõukogude Sotsialistliku Vabariigi 1956. aasta vapist. Riigivapi autor oli presidendi administratsiooni toonane ülem Leonid Sinitsõn. Tagasi toodi kuldsed rukkipead koos lina ja ristikuõitega, mis ümbritsesid Valgevene kontuuri vapil. Valgevene kohal on punane täht, Valgevenest all asub päike, mis üle Valgevene särab ning maakera. Rukkipärja ümber on rullitud punane lint, millel on valgevene keeles kirjas "Valgevene Vabariik" (*Рэспубліка Беларусь*). Peamised muutused võrreldes Nõukogude-aegse vapiga on sirbi ja vasara ja Nõukogude deviisi puudumine uuelt vapilt.

2012. ja 2020. aastal muudeti Valgevene vappi mõnevõrra. 2012. aastal muudeti vapil linaõite arvu ning 2020. aastal keerati maakera lääne poole Euraasiast ära Euroopa poole. Valgevene võimud on eitanud muutuste taga poliitilisi sihte.

Ka tänapäeval on Pahonia vapp mitteametlikult kasutusel Valgevenes Lukašenka-vastase opositsiooni sümbolina. Vapp oli kasutuses 2020. aasta Valgevene rahutustes demokraatliku opositsiooni sümbolina. Lukašenka režiim on meedias tekitanud meelega seost Pahonia ja Natsionaalsotsialistliku Saksamaaga koostööd teinud kollaborantide vahel, ignoreerides vapi ülejäänud ajalugu.


Fail:Coat of arms of Belarus (1991–1995).svg|1991-1995
Fail:Coat of arms of Belarus.svg|1995-2012
Fail:Official coat of arms of the Republic of Belarus.jpg|2012-2020
Fail:Coat of arms of Belarus (2020–present).svg|Alates 2020


## Kasutus
Valgevene riigivapp on kasutusel avalike asutuste ja enamiku riigiasutuste hoonetel. Sellele lisaks peab vapp olema nähtavalt asutuste juhtivate isikute kabinettides ja asutuste pitsatitel. Riigivapp on kasutusel Valgevene müntidel ja vabariigi passides. Erinevalt riigilipust ei tohi riigi kodanikud kasutada riigivappi niisama, näiteks valitsusväliste töötajate visiitkaartidel.

## Galerii

Fail:Coats of arms of the Grand Duchy of Lithuania from the Statute 1588.png|Vapp Leedu suurvürstiriigi statuutilt (aastast 1588)
Fail:Герб Княжества и области белорусские и литовские 1882.svg|Valgevene alasid hõlmavate kubermangude vapp Venemaa Keisririigi suurelt vapilt (1882)
Fail:Герб БНР.svg|Valgevene Rahvavabariigi vapp aastatel 1918-1919
Fail:Emblem of the Byelorussian Soviet Socialist Republic (1981–1991).svg|Valgevene NSV viimane vapp 1981–1991
Fail:Stamp pahonia 1918.svg|Praegune Valgevene Rahvavabariigi vapp
Fail:Coat of arms of Lithuania.svg|Leedu praegune vapp


## Vaata ka
*Valgevene NSV vapp
*Leedu vapp
*Valgevene lipp
*Valgevene 1995. aasta referendum
## Viited